

REPUBLIKA HRVATSKA

MEĐIMURSKA ŽUPANIJA



OPĆINA DEKANOVEC

OPĆINSKO VIJEĆE

KLASA: 024-01/24-01/03

URBROJ: 2109-20-02-24-3

Dekanovec, 09.08.2024.

Temeljem članka 48. stavka 2. Zakona o komunalnom gospodarstvu (NN br. 68/18. 110/18, 32/20) i članka 31. Statuta Općine Dekanovec (*Službeni glasnik Međimurske županije* br. 3/18, 10/20, 6/21, 4/22.) Općinsko Vijeće Općine Dekanovec na svojoj 17. sjednici održanoj dana 09. kolovoza 2024. godine donijelo je

**ODLUKU**

**O OBAVLJANJU KOMUNALNIH DJELATNOSTI NA PODRUČJU**

**OPĆINE DEKANOVEC**

**Članak 1.**

Ovom Odlukom određuju se komunalne djelatnosti koje se financiraju isključivo iz proračuna Općine Dekanovec, a koje se na području Općine Dekanovec obavljaju temeljem ugovora o povjeravanju obavljanja komunalnih djelatnosti.

**Članak 2.**

Temeljem pisanog ugovora o povjeravanju obavljanja komunalnih djelatnosti pravnim ili fizičkim osobama obavljaju se sljedeće komunalne djelatnosti:

1. održavanje nerazvrstanih cesta koje obuhvaća
   1. redovno održavanje
   2. čišćenje snijega
   3. zavažanje poljskih puteva
2. održavanje građevina javne odvodnje oborinskih voda
3. održavanje javne rasvjete
4. usluga ukopa
5. dimnjačarski poslovi.

**Članak 3.**

Pod održavanjem nerazvrstanih cesta, podrazumijeva se skup mjera i radnji koje se obavljaju tijekom cijele godine na nerazvrstanim cestama, uključujući i svu opremu, uređaje i instalacije, sa svrhom održavanja prohodnosti i tehničke ispravnosti cesta i prometne sigurnosti na njima (redovito održavanje), kao i mjestimičnog poboljšanja elemenata ceste, osiguravanja sigurnosti i trajnosti ceste i cestovnih objekata i povećanja sigurnosti prometa (izvanredno održavanje), a u skladu s propisima kojima je uređeno održavanje cesta.

Pod održavanjem građevina javne odvodnje oborinskih voda podrazumijeva se upravljanje i održavanje građevina koje služe prihvatu, odvodnji i ispuštanju oborinskih voda iz građevina i površina javne namjene u građevinskom području, uključujući i građevine koje služe zajedničkom prihvatu, odvodnji i ispuštanju oborinskih i drugih otpadnih voda, osim građevina u vlasništvu javnih isporučitelja vodnih usluga koje, prema posebnim propisima o vodama, služe zajedničkom prihvatu, odvodnji i ispuštanju oborinskih i drugih otpadnih voda.

Održavanje javne rasvjete je upravljanje i održavanje instalacija javne rasvjete, uključujući podmirivanje troškova električne energije, za rasvjetljavanje površina javne namjene.

Pod uslugama ukopa podrazumijevaju se ispraćaj, kremiranje i ukop unutar groblja u skladu s posebnim propisima.

Pod dimnjačarskim poslovima podrazumijeva se čišćenje i kontrola dimnjaka, dimovoda i uređaja za loženje u građevinama te poduzimanje mjera za sprečavanje opasnosti od požara, eksplozija, trovanja, te zagađivanja zraka, kako štetne posljedice ne bi nastupile zbog neispravnosti dimovodnih objekata.

**Članak 4.**

Ugovor o povjeravanju obavljanja komunalnih djelatnosti sklapa općinski načelnik.

Postupak odabira osobe s kojom se sklapa ugovor o povjeravanju obavljanja komunalne djelatnosti te sklapanje, provedba i izmjene tog ugovora provode se prema propisima o javnoj nabavi.

Ugovor iz stavka 1.ovog članka obavezno sadrži:

1. naziv komunalne djelatnosti za koje se sklapa ugovor,
2. vrijeme na koje se sklapa ugovor,
3. vrstu i opseg komunalnih usluga,
4. način određivanja cijene komunalnih usluga te način i rok plaćanja izvršenih usluga,
5. jamstvo izvršitelja o ispunjenju ugovora.

**Članak 5.**

Komunalne djelatnosti na području Općine Dekanovec može obavljati

1. Trgovačko društvo čiji je suvlasnik Općina Dekanovec (PRE-KOM d.o.o.)
2. Pravna i fizička osoba na temelju ugovora o obavljanju komunalne djelatnosti

**Članak 6.**

Na dan stupanja na snagu ove Odluke prestaje važiti Odluka o obavljanju komunalnih djelatnosti na području Općine Dekanovec („Službeni glasnik Međimurske županije“ broj 14/19).

**Članak 7.**

Ova Odluka stupa na snagu osmog dana od dana objave u „Službenom glasniku Međimurske županije“.

**PREDSJEDNICA OPĆINSKOG VIJEĆA**

**Melani Baumgartner**